CELEX: 32008D0582(01)
Language: ro
Date: 2008-07-08 00:00:00
Title: 2008/582/CE: Decizia Comisiei din 8 iulie 2008 de excludere de la finanțarea comunitară a anumitor cheltuieli efectuate de statele membre în cadrul secțiunii Garantare a Fondului european de orientare și garantare agricolă (FEOGA) și în cadrul Fondului european de garantare agricolă (FEGA) [notificată cu numărul C(2008) 3411]

15.7.2008   
            
            
               RO
            
            
               Jurnalul Oficial al Uniunii Europene
            
            
               L 186/39
            
         
      DECIZIA COMISIEI
   
   din 8 iulie 2008
   de excludere de la finanțarea comunitară a anumitor cheltuieli efectuate de statele membre în cadrul secțiunii „Garantare” a Fondului european de orientare și garantare agricolă (FEOGA) și în cadrul Fondului european de garantare agricolă (FEGA)
   [notificată cu numărul C(2008) 3411]
   (Numai textele în limbile engleză, franceză, germană, greacă, italiană, olandeză, polonă, spaniolă și suedeză sunt autentice)
   (2008/582/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (1), în special articolul 7 alineatul (4),
   având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), în special articolul 31,
   după consultarea Comitetului fondurilor agricole,
   întrucât:
   
               (1)
            
            
               În temeiul articolului 7 alineatul (4) din Regulamentul (CE) nr. 1258/1999 și al articolului 31 din Regulamentul (CE) nr. 1290/2005, Comisia efectuează verificările necesare, comunică statelor membre rezultatele acestor verificări, ia în considerare observațiile statelor membre, inițiază un dialog bilateral în vederea ajungerii la un acord cu statele membre în cauză și le comunică acestora concluziile sale, în mod oficial.
            
         
               (2)
            
            
               Statele membre au avut posibilitatea de a solicita inițierea unei proceduri de conciliere. În anumite cazuri această posibilitate a fost utilizată, iar raportul emis în urma acestei proceduri a fost examinat de Comisie.
            
         
               (3)
            
            
               În temeiul Regulamentului (CE) nr. 1258/1999 și al Regulamentului (CE) nr. 1290/2005, pot fi finanțate doar cheltuielile agricole efectuate fără încălcarea normelor comunitare.
            
         
               (4)
            
            
               Verificările efectuate, rezultatele discuțiilor bilaterale și procedurile de conciliere au demonstrat că o parte din cheltuielile declarate de statele membre nu îndeplinesc această condiție și, prin urmare, nu pot fi finanțate în cadrul secțiunii „Garantare” a FEOGA și nici în cadrul Fondului european de garantare agricolă, denumit în continuare FEGA.
            
         
               (5)
            
            
               Trebuie indicate sumele care nu sunt recunoscute drept imputabile secțiunii „Garantare” a FEOGA și FEGA. Aceste sume nu se referă la cheltuieli efectuate cu mai mult de douăzeci și patru de luni înainte de notificarea scrisă a Comisiei către statele membre privind rezultatele verificărilor.
            
         
               (6)
            
            
               Pentru cazurile reglementate de prezenta decizie, evaluarea sumelor care trebuie excluse din motive legate de neconformitatea cu normele comunitare a fost comunicată statelor membre de către Comisie în cadrul unui raport de sinteză pe această temă.
            
         
               (7)
            
            
               Prezenta decizie nu aduce atingere consecințelor financiare pe care Comisia ar putea să le stabilească în urma hotărârilor Curții de Justiție în cauzele aflate pe rol la 30 martie 2008 și al căror obiect intră sub incidența acesteia,
            
         ADOPTĂ PREZENTA DECIZIE:
   Articolul 1
   Cheltuielile agențiilor de plată acreditate ale statelor membre, declarate în cadrul secțiunii „Garantare” a FEOGA sau în cadrul FEGA și indicate în anexă, se exclud de la finanțarea comunitară deoarece nu sunt conforme cu normele comunitare.
   Articolul 2
   Prezenta decizie se adresează Republicii Federale Germania, Republicii Elene, Regatului Spaniei, Republicii Franceze, Republicii Italiene, Regatului Țărilor de Jos, Republicii Polone, Regatului Suediei și Regatului Unit al Marii Britanii și Irlandei de Nord.
   
      Adoptată la Bruxelles, 8 iulie 2008.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 160, 26.6.1999, p. 103.
   
      (2)  JO L 209, 11.8.2005, p. 1. Regulament modificat ultima dată prin Regulamentul (CE) nr. 479/2008 (JO L 148, 6.6.2008, p. 1).